บจ.แจกปันผล3.41แสนล.
ผู้ถือหุ้นรับทรัพย์สูงเป็นประวัติการณ์บริษัทแกร่งกำไรโตมีเงินลงทุนอื้อ
20 มี.ค. 2556

ผู้ถือหุ้นรับทรัพย์สูงเป็นประวัติการณ์บริษัทแกร่งกำไรโตมีเงินลงทุนอื้อ
บริษัทในตลาดหุ้นไทยโดดเด่น ปี 2555 บจ.จ่ายเงินปันผลรวม 3.41 แสนล้าน ทำสถิติสูงสุดเป็นประวัติการณ์
นายชนิตร ชาญชัยณรงค์ รองผู้จัดการ สายงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย (SET) และผู้จัดการตลาดหลักทรัพย์ เอ็ม เอ ไอ (mai) เปิดเผยว่า บริษัทจดทะเบียน (บจ.) ประกาศจ่ายเงินปันผลปี 2555 แล้ว 357 แห่ง รวม 341,407 ล้านบาท ณ วันที่ 15 มี.ค. 2556 นับว่าใกล้เคียงกับปี 2554 ที่แจกเงินปันผลรวม 344,835 ล้านบาท 
ทั้งนี้ หากบริษัททุกแห่งประกาศจ่ายเงินปันผลครบ และไม่นับรวมการจ่ายเงินปันผลระหว่างกาลเป็นกรณีพิเศษเพื่อปรับโครงสร้างเงินทุนของบริษัท โทเทิ่ล แอ็คเซ็ส คอมมูนิเคชั่น (DTAC) เมื่อปี 2554 ซึ่งมีมูลค่า 38,974 ล้านบาทแล้ว จะพบว่ามูลค่าการจ่ายเงินปันผลปี 2555 ที่ บจ.ประกาศจ่ายแล้วจนถึงปัจจุบัน ได้ทำสถิติสูงสุดต่อเนื่องเป็นปีที่ 5 และสูงสุดเป็นประวัติการณ์เรียบร้อยแล้ว
“ภาพรวมอัตราเงินปันผลตอบแทน (Dividend Yield) อยู่ที่ 2.77% และอัตราการจ่ายเงินปันผล (Dividend Payout Ratio) อยู่ที่ 47.02% ของกำไรสุทธิ” นายชนิตร กล่าว
สำหรับบริษัทที่ประกาศจ่ายเงินปันผลทั้งหมด 357 บริษัท แบ่งเป็นบริษัทใน SET (ไม่รวมกองทุนรวมอสังหาริมทรัพย์) 300 แห่ง มูลค่า 339,066 ล้านบาท และ mai จำนวน 57 แห่ง มูลค่า 2,341 ล้านบาท 
นายชนิตร กล่าวว่า การจ่ายปันผลสูงสุดเป็นประวัติการณ์ สอดคล้องกับผลการดำเนินงานสำหรับ 5 หมวดธุรกิจ ได้แก่ ธนาคาร พาณิชย์ อาหารและเครื่องดื่ม การแพทย์ และประกันชีวิตและประกันภัย จ่ายเงินปันผลเพิ่มขึ้น 5 ปีติดต่อกัน
“ผลการดำเนินงานของ บจ.ปี 2555 ที่กลับมาเติบโตอย่างแข็งแกร่ง โดยเฉพาะธุรกิจที่เกี่ยวข้องกับการบริโภคและลงทุนในประเทศ ทำสถิติสูงสุดเป็นประวัติการณ์ หลังจากผ่านวิกฤตอุทกภัยในปี 2554 รวมถึงการบริหารสภาพคล่องทางการเงินและโครงสร้างเงินทุนที่เหมาะสม ทำให้บริษัทยังสามารถจ่ายเงินปันผลได้ดี แม้ว่าการลงทุนในสินทรัพย์ถาวรสูงขึ้นก็ตาม” นายชนิตร กล่าว
นอกจากการจ่ายเงินปันผลแล้ว การจ่ายหุ้นปันผล (Stock Dividend) ของ บจ.จากรอบผลการดำเนินงานปี 2555 ก็ทำสถิติสูงสุดเป็นประวัติการณ์เช่นกัน มีบริษัทประกาศจ่ายหุ้นปันผลแล้วถึง 52 แห่ง คิดเป็นมูลค่า 8,883 ล้านบาท ตามราคามูลค่าหุ้นที่ตราไว้ (พาร์) และถ้าคิดตามราคาตลาดจะมีมูลค่า 106,080 ล้านบาท
สำหรับ บจ.ที่อยู่ในดัชนี SET High Dividend 30 Index (SETHD) จ่ายเงินปันผลปี 2555 รวม 129,923 ล้านบาท คิดเป็นอัตราเงินปันผลตอบแทน 3.15%